खनन घोटाले पर राष्ट्रपति को रिपोर्ट देंगे राज्यपाल  
कर्नाटक के राज्यपाल एचआर भारद्वाज ने कहा है कि खनन घोटाले में लोकायुक्त की रिपोर्ट रिकॉर्ड में आने के बाद वह राष्ट्रपति को एक रिपोर्ट भेजेंगे।
कर्नाटक के राज्यपाल एचआर भारद्वाज ने रविवार को कहा कि खनन घोटाले में लोकायुक्त की रिपोर्ट रिकॉर्ड में आने के बाद वह राष्ट्रपति प्रतिभा पाटिल को एक रिपोर्ट भेजेंगे। लोकायुक्त की इस रिपोर्ट में मुख्यमंत्री बीएस येदियुरप्पा को दोषी ठहराया गया है।  राज्यपाल से संवाददाताओं ने पूछा कि क्या खनन घोटाले की रिपोर्ट कर्नाटक में राष्ट्रपति शासन लगाने के लिए उचित आधार है, इस पर उन्होंने कहा, मेरे पास अब तक किसी भी पक्ष से (न तो सत्ता और न ही विपक्ष) से इस बारे में आग्रह आया है कि इससे राष्ट्रपति शासन की जरूरत हो गई है।  उन्होंने कहा कि पिछले सप्ताह लीक होने के बाद मीडिया में सार्वजनिक हुई यह रिपोर्ट अभी सरकार को सौंपी जानी है। इस रिपोर्ट में मुख्यमंत्री येदियुरप्पा और चार अन्य मंत्रियों को दोषी ठहराया गया था। रिपोर्ट के मुताबिक इस घोटाले से मार्च, 2009 के बाद से राजकोष को लगभग 1,800 करोड़ रुपये का नुकसान पहुंचा है।  भारद्वाज ने कहा, एक बार इन चीजों (खनन रिपोर्ट) को सामने आने दीजिए। उसके बाद ही मैं राष्ट्रपति के सामने अपना विचार रख सकता हूं, जिसे प्रेस में लीक नहीं किया जा सकता।